ตลาดหุ้นเอเชียเปิดลบเช้านี้ จับตานายกฯอังกฤษเตรียมประกาศแผน Brexit
ตลาดหุ้นเอเชียเปิดลบเช้านี้ จับตานายกฯอังกฤษเตรียมประกาศแผน Brexit
16 ม.ค. 2560

ผู้สื่อข่าวรายงานว่า ตลาดหุ้นเอเชียเปิดตลาดอ่อนแรงลงเป็นส่วนใหญ่ในวันนี้ ขณะที่นักลงทุนจับตานางเทเรซา เมย์ นายกรัฐมนตรีอังกฤษ จะเปิดเผยรายละเอียดของแผนการแยกตัวออกจากสหภาพยุโรป (Brexit) ในวันพรุ่งนี้
โดยดัชนี SSE Composite ตลาดหุ้นจีนเปิดวันนี้ที่ 3,104.49 จุด ลดลง 8.27 จุด, -0.27% ดัชนี HSI ตลาดหุ้นฮ่องกงเปิดวันนี้ที่ 22,895.36 จุด ลดลง 42.02 จุด, -0.18% ดัชนี TAIEX ตลาดหุ้นไต้หวันเปิดวันนี้ที่ 9,356.54 จุด ลดลง 22.29 จุด, -0.24% ดัชนี FTSE STI ตลาดหุ้นสิงคโปร์เปิดวันนี้ที่ 3,024.61 จุด ลดลง 0.46 จุด, -0.02% ดัชนี FBMKLCI ตลาดหุ้นมาเลเซียเปิดวันนี้ที่ 1,672.02 จุด ลดลง 0.48 จุด, -0.03% ดัชนี NIKKEI 225 ตลาดหุ้นญี่ปุ่นเปิดวันนี้ที่ 19,219.13 จุด ลดลง 68.15 จุด, -0.35%
อย่างไรก็ตาม ดัชนี KOSPI ตลาดหุ้นเกาหลีใต้เปิดวันนี้ที่ 2,077.03 จุด เพิ่มขึ้น 0.24 จุด, +0.01%  เงินปอนด์ร่วงลงสู่ระดับต่ำกว่า 1.20 ดอลลาร์ในช่วงเช้าวันนี้ ซึ่งเป็นครั้งแรกนับตั้งแต่เดือนต.ค.ปีที่แล้วที่เงินปอนด์ปรับตัวลงต่ำกว่าระดับดังกล่าว ก่อนที่นางเทเรซา เมย์ นายกรัฐมนตรีอังกฤษ จะเปิดเผยรายละเอียดของแผนการแยกตัวออกจากสหภาพยุโรป (Brexit) ในวันพรุ่งนี้
โดย นางเทเรซา เมย์ ได้กล่าวอย่างชัดเจนในการให้สัมภาษณ์ต่อสำนักข่าวสกายนิวส์เมื่อสัปดาห์ที่แล้วว่า ตนจะให้ความสำคัญเป็นอันดับแรกต่อการที่รัฐบาลอังกฤษยังคงมีอำนาจควบคุมการเข้าเมืองของชาวต่างชาติ มากกว่าการให้ความสำคัญต่อการที่อังกฤษสามารถเข้าสู่ตลาดร่วมยุโรป ทันทีที่อังกฤษถอนตัวออกจากสหภาพยุโรป (EU)